CELEX: 32021H0715(01)
Language: mt
Date: 2021-07-13 00:00:00
Title: Rakkomandazzjoni tal-Kunsill tat-13 ta’ Lulju 2021 dwar il-politika ekonomika taż-żona tal-euro 2021/C 283/01

15.7.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 283/1
            
         
      RAKKOMANDAZZJONI TAL-KUNSILL
      tat-13 ta’ Lulju 2021
      dwar il-politika ekonomika taż-żona tal-euro
      (2021/C 283/01)
      IL-KUNSILL TAL-UNJONI EWROPEA,
      Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 136, flimkien mal-Artikolu 121(2), tiegħu,
      Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u b’mod partikolari l-Artikolu 5(2) tiegħu,
      Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
      Wara li kkunsidra r-rakkomandazzjoni mill-Kummissjoni Ewropea,
      Wara li kkunsidra l-konklużjonijiet tal-Kunsill Ewropew,
      Wara li kkunsidra l-opinjoni tal-Kumitat Ekonomiku u Finanzjarju,
      Wara li kkunsidra l-opinjoni tal-Kumitat tal-Politika Ekonomika,
      Billi:
      
                  (1)
               
               
                  Bħala riżultat tal-kriżi kkawżata mill-pandemija tal-COVID-19, l-ekonomija taż-żona tal-euro għaddiet minn reċessjoni f’daqqa u profonda fl-ewwel nofs tal-2020. Minkejja r-rilanċ ekonomiku qawwi fit-tielet trimestru tal-2020 li akkumpanja t-tneħħija tal-miżuri ta’ konteniment, l-irkupru tat-tixrid tal-COVID-19 u miżuri ġodda ta’ konteniment fir-raba’ trimestru tal-2020 komplew żiedu l-inċertezza u wrew li ż-żona tal-euro għadha vulnerabbli għall-kriżi persistenti tas-saħħa. Il-kriżi tal-COVID-19 ipproduċiet sensiela ta’ xokkijiet kbar fir-rigward tad-domanda u tal-provvista li rriżultaw fi tnaqqis mistenni tal-prodott domestiku gross (PDG) ta’ 7.8 % fl-2020, skont it-tbassir ekonomiku tas-servizzi tal-Kummissjoni tal-ħarifa 2020. L-irkupru fl-2021 huwa għalhekk projettat li jkun aktar bil-mod milli kien mistenni qabel, u l-marġni kbir ta’ nuqqas fil-produzzjoni ta’ madwar -7.0 % tal-PDG potenzjali taż-żona tal-euro fl-2020 mhuwiex projettat li jagħlaq sa tmiem l-2021. Għad hemm inċertezza konsiderevoli fir-rigward tal-perspettiva ekonomika, relattivament għall-evoluzzjoni tal-pandemija tal-COVID-19 u għall-bidliet fl-imġiba tal-aġenti ekonomiċi. Azzjoni immedjata fil-livell nazzjonali u fil-livell tal-Unjoni, inkluż il-ftehim milħuq mill-Kunsill Ewropew dwar l-istrument għall-irkupru “Next Generation EU”, għenet b’mod sinifikanti biex tpatti għal xi wħud mill-konsegwenzi negattivi tax-xokkijiet fir-rigward tad-domanda u tal-provvista u tistabbilizza s-swieq. Kemm il-konsum privat kif ukoll l-investiment ġew milquta ħażin ferm, li konsegwentement affettwa b’mod negattiv il-prezzijiet u l-pagi. Il-perspettiva tas-suq tax-xogħol ukoll inbidlet għall-agħar, li interrompiet seba’ snin ta’ titjib. Iż-żieda fil-qgħad s’issa ġiet mitigata bl-implimentazzjoni b’suċċess ta’ miżuri ta’ politika ambizzjużi fl-Istati Membri kollha, bħal skemi ta’ xogħol b’ħinijiet iqsar u politiki oħra ta’ appoġġ bl-għan li jiġu evitati sensji massivi u telf kbir ta’ dħul, u t-tnaqqis relatat fis-sigħat totali maħduma, kif ukoll bi tnaqqis fir-rati ta’ attività.
               
            
                  (2)
               
               
                  Il-kriżi tal-COVID-19 qed iżżid id-diverġenza ekonomika fost l-Istati Membri taż-żona tal-euro. Diversi fatturi qed jixprunaw din id-diverġenza, fosthom: l-intensità u d-durata tax-xokk inizjali tal-COVID-19; id-daqs relattiv u l-importanza ekonomika tas-setturi li jinvolvu intensità ta’ kuntatt bħat-turiżmu, l-ivvjaġġar fuq xogħol u s-settur tal-ospitalità; u d-differenzi fl-ispazju fiskali disponibbli. Dawk id-differenzi għandhom impatt fuq il-fiduċja, l-investiment u l-prospetti ta’ tkabbir kif ukoll fuq id-disparitajiet reġjonali li kienu jeżistu qabel il-kriżi tal-COVID-19 iżda li issa jistgħu jiggravaw. Fuq medda itwal ta’ żmien, il-kriżi attwali jista’ jkollha effett negattiv permanenti fuq it-tkabbir potenzjali u fuq id-differenzi fid-dħul minħabba kapital uman u fiżiku mnaqqas, kemm tanġibbli kif ukoll intanġibbli. Dawk l-effetti negattivi potenzjali jistgħu jirriżultaw fi tkabbir saħansitra aktar baxx fil-produttività tax-xogħol u fid-dħul u f’inugwaljanza akbar.
               
            
                  (3)
               
               
                  Ir-reazzjoni rapida u qawwija mill-Unjoni, inkluż in-Next Generation EU li jinkludi l-Faċilità għall-Irkupru u r-Reżiljenza (RRF, Recovery and Resilience Facility) stabbilita mir-Regolament (UE) 2021/241 tal-Parlament Ewropew u tal-Kunsill (3), tat spinta lill-fiduċja fis-suq u wriet is-solidarjetà u l-unità ta’ skop tal-Istati Membri fil-koordinazzjoni tal-isforzi tagħhom biex jirrilanċaw it-tkabbir ekonomiku u jsaħħu r-reżiljenza ekonomika u soċjali. Intlaħaq qbil dwar għadd ta’ strumenti ġodda għall-Unjoni u għaż-żona tal-euro fi żmien qasir ħafna. Dawk l-istrumenti diġà jipprovdu xibka ta’ sikurezza għall-ħaddiema, permezz tal-Istrument Ewropew għall-appoġġ temporanju biex jittaffew ir-riskji ta’ qgħad f’emerġenza (SURE) stabbilit mir-Regolament tal-Kunsill (UE) 2020/672 (4), għan-negozji, permezz tal-iskema ta’ Garanzija Pan-Ewropa tal-Bank Ewropew tal-Investiment, u għall-Istati Membri biex jappoġġaw il-finanzjament domestiku tal-kura tas-saħħa diretta u indiretta, l-ispejjeż relatati mal-kura u l-prevenzjoni minħabba l-kriżi tal-COVID-19, permezz tal-Istrument ta’ Appoġġ għall-Kriżi Pandemika tal-Mekkaniżmu Ewropew ta’ Stabbiltà, adottat mill-Bord tal-Gvernaturi tal-Mekkaniżmu Ewropew ta’ Stabbiltà. Ir-rispons li tat l-Unjoni taħt il-politika tagħha inkluda wkoll l-attivazzjoni tal-klawżola liberatorja ġenerali tal-Patt ta’ Stabbiltà u Tkabbir u ta’ qafas temporanju biex tintuża l-flessibbiltà taħt ir-regoli tal-Unjoni dwar l-għajnuna mill-Istat. Il-fondi taħt il-politika ta’ koeżjoni ġew diretti mill-ġdid fejn hemm l-aktar ħtieġa tagħhom permezz tal-Inizjattiva ta’ Investiment fir-Rispons għall-Coronavirus, taħt ir-Regolament (UE) 2020/460 tal-Parlament Ewopew u tal-Kunsill (5) u permezz tal-Inizjattiva ta’ Investiment fir-Rispons għall-Coronavirus Plus, taħt ir-Regolament (UE) 2020/558 tal-Parlament Ewropew u tal-Kunsill (6).
               
            
                  (4)
               
               
                  L-implimentazzjoni ta’ politiki mfassla tajjeb fil-kuntest tan-Next Generation EU u l-istrument ewlieni tagħha, il-Faċilità għall-Irkupru u r-Reżiljenza, ser tipprovdi momentum ġdid lill-Istati Membri biex jibdew riformi li jsaħħu t-tkabbir u jżidu l-livell u l-kwalità tal-investiment, b’mod konsistenti mal-objettivi ta’ reżiljenza u t-tranżizzjonijiet ekoloġiċi u diġitali. Jenħtieġ li dik l-implimentazzjoni tgħin biex jinbena l-kapital uman, tappoġġa t-tranżizzjonijiet b’suċċess tax-xogħol tal-ħaddiema li, flimkien mal-fondi tal-politika ta’ koeżjoni, ser ikunu essenzjali biex tiġi żgurata l-koeżjoni, jitrawmu l-impjiegi u l-produttività, u tissaħħaħ ir-reżiljenza ekonomika u soċjali. L-objettivi tat-tkabbir tal-Unjoni, u l-isfidi strutturali nazzjonali, inklużi dawk identifikati fir-rakkomandazzjonijiet speċifiċi għall-pajjiżi tal-2019 u l-2020, huma fundamentali f’dan ir-rigward. L-Istrateġija Annwali għat-Tkabbir Sostenibbli 2021 prevista mill-Komunikazzjoni tal-Kummissjoni tas-17 ta’ Settembru 2020, li tippromwovi dawk l-objettivi ta’ tkabbir, tressaq seba’ inizjattivi ewlenin: (1) impuls ġdid; (2) rinnovazzjoni; (3) iċċarġjar u riforniment; (4) konnessjoni; (5) modernizzazzjoni; (6) espansjoni; u (7) taħriġ mill-ġdid u titjib tal-ħiliet. Dawk l-oqsma ewlenin jirrappreżentaw sfidi komuni li jeħtieġu investiment u riforma kkoordinati. L-Istati Membri huma mħeġġa jidderieġu l-investiment, jimplimentaw ir-riforma u jintegraw aktar il-ktajjen tal-valur tagħhom f’dawn l-oqsma ewlenin. Ir-Regolament (UE) 2021/241 jipprevedi li l-pjanijiet ta’ rkupru u reżiljenza tal-Istati Membri taż-żona tal-euro għandhom ikunu konsistenti mal-isfidi u l-prijoritajiet identifikati fir-rakkomandazzjoni tal-Kunsill dwar il-politika ekonomika taż-żona tal-euro. Jenħtieġ li tali konsistenza titqies fil-valutazzjoni tal-pjanijiet ta’ rkupru u reżiljenza.
               
            
                  (5)
               
               
                  Iż-żona tal-euro teħtieġ taħlita ta’ politiki ekonomiċi li jkunu ta’ appoġġ, ikkoordinati, komprensivi u konsistenti biex itaffu l-impatt tal-pandemija tal-COVID-19, f’konformità sħiħa mas-salvagwardji tat-Trattat li jikkonċernaw l-istituzzjonijiet rispettivi. L-għan huwa li jiġi limitat kwalunkwe impatt negattiv fit-tul fuq is-suq tax-xogħol, li jitnaqqsu diverġenzi ekonomiċi u soċjali sinifikanti, li jiġu indirizzati l-iżbilanċi u riskji makroekonomiċi oħra u, b’mod aktar ġenerali, li jiġu evitati konsegwenzi negattivi għat-tkabbir potenzjali u l-istabbiltà tal-prezzijiet u li jiġu żgurati finanzi pubbliċi sostenibbli fuq perjodu medju. Il-konsistenza reċiproka tat-tliet dimensjonijiet ewlenin tat-taħlita ta’ politika taż-żona tal-euro — monetarja, fiskali u strutturali — flimkien mal-istabbiltà finanzjarja, hija essenzjali biex tiġi żgurata pożizzjoni ta’ politika aggregata ta’ appoġġ għaż-żona tal-euro.
               
            
                  (6)
               
               
                  L-interventi f’waqthom tal-politika monetarja tal-Bank Ċentrali Ewropew (BĊE) għandhom l-għan li jżommu l-kanali ta’ trażmissjoni monetarja intatti u li jissalvagwardjaw l-istabbiltà tal-prezzijiet fuq perjodu medju. Il-BĊE ħabbar xirjiet sostanzjali ta’ assi tas-settur pubbliku u privat taħt il-programm tiegħu ta’ xiri ta’ emerġenza fil-każ ta’ pandemija, stabbilit bid-Deċiżjoni (UE) 2020/440 tal-Bank Ċentrali Ewropew (7), li jammontaw għal EUR 1 850 biljun sa mill-inqas l-aħħar ta’ Marzu 2022, kif ukoll taħt il-programm ta’ xiri mis-settur korporattiv, stabbilit bid-Deċiżjoni (UE) 2016/948 tal-Bank Ċentrali Ewropew (8), b’xiri nett ta’ EUR 20 biljun fix-xahar, flimkien ma’ pakkett addizzjonali ta’ EUR 120 biljun sa tmiem l-2020. Barra minn hekk, il-BĊE joffri operazzjonijiet ta’ rifinanzjament immirati aktar fit-tul taħt kondizzjonijiet favorevoli ħafna, li jappoġġaw is-self bankarju lil ditti u unitajiet domestiċi.
               
            
                  (7)
               
               
                  Il-pożizzjoni fiskali kienet espansiva ferm fl-2020 u hija mbassra li tibqa’ ta’ appoġġ fl-2021 kemm fil-livell taż-żona tal-euro kif ukoll f’dak nazzjonali, bl-esklużjoni ta’ miżuri ta’ emerġenza kif ukoll bis-saħħa ta’ xi miżuri ta’ rkupru li diġà tħabbru. Il-koordinazzjoni tal-politiki fiskali nazzjonali, b’rispett sħiħ tal-Patt ta’ Stabbiltà u Tkabbir, hija kruċjali għar-rispons effettiv għall-kriżi tal-COVID-19, irkupru sostenibbli, u l-funzjonament korrett tal-Unjoni Ekonomika u Monetarja (UEM). Fl-20 ta’ Marzu 2020, il-Kummissjoni kkonkludiet li l-ekonomija tal-Unjoni kienet għaddejja minn reċessjoni ekonomika gravi u li kienu eżistenti l-kondizzjonijiet biex tiġi attivata l-klawżola liberatorja ġenerali tal-Patt ta’ Stabbiltà u ta’ Tkabbir. Din il-konklużjoni ġiet approvata mill-ministri tal-finanzi tal-Istati Membri fit-23 ta’ Marzu 2020. L-Istati Membri introduċew miżuri baġitarji mdaqqsa biex irażżnu l-kriżi tal-COVID-19 u jipprovdu appoġġ lill-individwi u lin-negozji partikolarment affettwati, kif ukoll appoġġ eċċezzjonali ta’ likwidità, prinċipalment permezz ta’ garanziji pprovduti lill-kumpaniji u lill-banek biex jiżguraw il-fluss tal-kreditu. Aktar appoġġ fiskali kkoordinat ser jiġi pprovdut fil-livell tal-Unjoni, b’mod partikolari permezz tal-Faċilità għall-Irkupru u r-Reżiljenza, u l-klawżola liberatorja ġenerali ser tibqa’ attiva fl-2021. Fir-rebbiegħa tal-2021, filwaqt li tqis il-projezzjonijiet makroekonomiċi aġġornati, il-Kummissjoni ser tivvaluta mill-ġdid is-sitwazzjoni u tieħu kont tal-applikazzjoni tal-klawżola liberatorja ġenerali.
               
            
                  (8)
               
               
                  Ir-riperkussjonijiet ekonomiċi tal-kriżi tal-COVID-19 qed ikollhom impatt negattiv kbir fuq il-finanzi pubbliċi. Meta l-kondizzjonijiet tas-saħħa u dawk ekonomiċi jippermettu, l-iffukar mill-ġdid tal-politiki fiskali lejn il-kisba ta’ pożizzjonijiet fiskali prudenti fuq perjodu medju ta’ żmien, inkluż bl-eliminazzjoni gradwali tal-miżuri ta’ emerġenza, ser jikkontribwixxi biex tiġi żgurata s-sostenibbiltà fiskali fil-perjodu medju ta’ żmien. Tali iffukar mill-ġdid jenħtieġ li jsir b’tali mod li jtaffi l-impatt tal-kriżi fuq is-soċjetà u l-impatt tal-kriżi fuq is-suq tax-xogħol u li jikkontribwixxi għas-sostenibbiltà soċjali. Ir-riformi li għandhom l-għan li jtejbu l-kompożizzjoni tal-baġits nazzjonali u li jiżguraw is-sostenibbiltà fiskali fil-perjodu aktar fit-tul, anki fid-dawl tat-tibdil fil-klima u tal-isfidi tas-saħħa, jidhru partikolarment rilevanti. It-titjib tal-kompożizzjoni tal-baġits nazzjonali, speċjalment permezz ta’ reviżjonijiet tal-infiq u ta’ oqfsa effettivi tal-akkwist pubbliku, jista’ joħloq l-ispazju fiskali tant meħtieġ. Il-prattiki ta’ bbaġitjar ekoloġiku jistgħu jgħinu wkoll biex jiġu indirizzati l-isfidi tal-mitigazzjoni tat-tibdil fil-klima u tal-adattament għalih, u l-protezzjoni ambjentali. Is-sistemi tas-saħħa u tal-protezzjoni soċjali adegwati, effiċjenti u inklużivi joffru protezzjoni tant meħtieġa lil dawk fil-bżonn, għandhom rwol ewlieni bħala stabbilizzaturi awtomatiċi u għandhom jippreservaw is-sostenibbiltà fiskali. Bl-istess mod, ir-riformi li jsaħħu l-funzjonament tas-swieq tax-xogħol, tal-kapital, tal-prodotti u tas-servizzi — permezz ta’ implimentazzjoni u sekwenzjar adegwati — iżidu l-produzzjoni potenzjali, filwaqt li jevitaw impatt negattiv fuq terminu qasir fuq id-domanda aggregata.
               
            
                  (9)
               
               
                  Il-kriżi tal-COVID-19 qed issaħħaħ l-importanza tar-riformi għal sistemi ta’ introjtu pubbliku aktar effiċjenti u ġusti. Peress li l-porzjon ta’ taxxa fuq ix-xogħol fil-maġġoranza tal-Istati Membri taż-żona tal-euro għadu għoli, dawk ir-riformi jinkludu t-trasferiment tal-piż tat-taxxa lejn bażijiet tat-taxxa li huma inqas detrimentali għall-provvista u d-domanda tax-xogħol, il-produttività, l-investiment u t-tkabbir, filwaqt li jitqies l-impatt distributtiv relatat. Żieda fl-użu tat-tassazzjoni ambjentali u/jew forom oħra ta’ pprezzar tal-esternalitajiet jistgħu jikkontribwixxu għal tkabbir sostenibbli billi tiġi inċentivata l-imġiba “aktar ekoloġika”. Il-miżuri li jindirizzaw l-ippjanar aggressiv fir-rigward tat-taxxa u l-evitar tat-taxxa, kemm internazzjonalment kif ukoll fl-Unjoni, jistgħu jagħmlu s-sistemi tat-taxxa aktar effiċjenti u ġusti. Barra minn hekk, il-globalizzazzjoni ħolqot il-ħtieġa li l-qafas tat-tassazzjoni jiġi aġġustat biex jakkomoda ekonomija moderna u dejjem aktar diġitalizzata, kemm fil-livell tal-Unjoni kif ukoll f’dak globali. Għaddejja ħidma fil-qafas tal-Organizzazzjoni għall-Kooperazzjoni u l-Iżvilupp Ekonomiċi (OECD, Organisation for Economic Co-operation and Development) biex tintlaħaq soluzzjoni bbażata fuq konsensus globali biex jiġu indirizzati l-isfidi fir-rigward tat-taxxa li jirriżultaw mid-diġitalizzazzjoni tal-ekonomija.
               
            
                  (10)
               
               
                  L-implimentazzjoni bikrija ta’ riformi li jindirizzaw l-ostakli għall-investiment u r-restrizzjonijiet min-naħa tal-provvista hija ta’ rilevanza partikolari meta wieħed iqis il-livell għoli ta’ inċertezza li ġġib magħha l-kriżi tal-COVID-19 u l-effett detrimentali tagħha fuq l-investiment. Il-miżuri li jaċċelleraw l-assorbiment tal-fondi tal-Unjoni u l-utilizzazzjoni effettiva u effiċjenti tar-riżorsi huma essenzjali, b’mod partikolari fl-Istati Membri li għadhom lura f’dawk l-oqsma u fejn il-fondi tal-Unjoni jiffinanzjaw sehem sinifikanti mill-investimenti. Ir-riformi li jnaqqsu l-piż amministrattiv għad-ditti, bħad-diġitalizzazzjoni tal-amministrazzjonijiet pubbliċi, inkluża l-identifikazzjoni elettronika, jew bħar-riformi ġudizzjarji, u li jipprevjenu l-użu skorrett ta’ fondi, pereżempju permezz tal-korruzzjoni, il-frodi u l-ħasil tal-flus, jistgħu jtejbu l-ambjent tan-negozju u jgħinu biex tingħata spinta lill-investiment privat u lill-ħolqien ta’ impjiegi u ditti.
               
            
                  (11)
               
               
                  Il-kriżi tal-COVID-19 wasslet għal telf sostanzjali fl-introjtu għal bosta kumpaniji u toħloq riskji għas-solvenza korporattiva fiż-żona tal-euro kollha. L-oqfsa effettivi ta’ regoli dwar l-insolvenza għandhom rwol kruċjali fl-appoġġ ta’ ditti vijabbli li jkunu għaddejjin minn problemi temporanji u fil-faċilitazzjoni tal-ħruġ ordnat mis-suq ta’ ditti mhux vijabbli. It-titjib tal-oqfsa ta’ regoli dwar l-insolvenza jista’ jgħin ukoll biex tiġi indirizzata ż-żieda probabbli ta’ self improduttiv u biex jinżamm il-kreditu għall-ekonomija billi jiġi ffaċilitat it-tindif tal-karti tal-bilanċ tal-banek u jiġi xprunat l-investiment transfruntier fuq perjodu itwal. F’dan il-kuntest, id-Direttiva (UE) 2019/1023 tal-Parlament Ewropew u tal-Kunsill (9) ġiet adottata biex tintroduċi standards minimi fl-Istati Membri kollha, fil-leġiżlazzjoni nazzjonali tagħhom dwar is-solvenza, sabiex jiġi żgurat li jkun hemm disponibbli oqfsa ta’ ristrutturar preventiv għal debituri f’diffikultà finanzjarja, sabiex jiġu pprovduti proċeduri li jwasslu għall-ħelsien mid-djun imġarrba minn imprendituri b’dejn eċċessiv, u biex tiżdied l-effiċjenza tat-tipi kollha ta’ proċeduri ta’ insolvenza. Huwa importanti li wieħed jipproċedi bit-traspożizzjoni u bl-implimentazzjoni tad-Direttiva (UE) 2019/1023. Il-Kummissjoni ħabbret ukoll, fil-pjan ta’ azzjoni tal-Unjoni tas-Swieq Kapitali, stabbilit fil-Komunikazzjoni tagħha tal-24 ta’ Settembru 2020 intitolata “Unjoni tas-Swieq Kapitali għall-persuni u n-negozji - pjan ta’ azzjoni ġdid”, li kienet qed taħdem għal armonizzazzjoni minima jew għal aktar konverġenza f’oqsma mmirati ta’ insolvenza prinċipalment mhux bankarja. Lil hinn minn dan, hemm lok għall-Istati Membri biex jivvalutaw aktar l-effiċjenza u l-effettività tal-oqfsa tagħhom ta’ regoli dwar l-insolvenza f’konformità mal-aħjar prattiki internazzjonali u biex jindirizzaw id-defiċjenzi li fadal.
               
            
                  (12)
               
               
                  L-approfondiment ulterjuri tas-suq uniku fil-prodotti u s-servizzi u l-adattament taż-żona tal-euro għall-era diġitali jistgħu jkunu l-ixprun ewlieni tat-tkabbir, tal-konverġenza u tar-reżiljenza. Il-munita komuni u s-suq uniku ilhom jaħdmu flimkien biex joħolqu kondizzjonijiet aħjar għall-istabbilizzazzjoni ekonomika u għat-tkabbir fit-tul. Il-kriżi tal-COVID-19 tat spinta lill-użu tal-għodod diġitali, enfasizzat l-importanza tas-suq uniku diġitali u aċċellerat l-użu ta’ metodi ta’ ħlas diġitali u mingħajr il-flus kontanti. Madankollu s-suq uniku għadu mhux komplut, speċjalment fil-qasam tas-servizzi, u b’mod aktar speċifiku fin-negozju tal-bejgħ bl-imnut u s-servizzi professjonali. Is-suq uniku għandu l-potenzjal li jillimita r-riġiditajiet tal-prezzijiet, u b’hekk jibbenefika t-trażmissjoni tal-politika monetarja u r-reżiljenza ekonomika. Is-suq uniku jgħin ukoll fil-mobbiltà tal-fatturi tal-produzzjoni, li jippermetti lis-setturi, lir-reġjuni u lill-Istati Membri jimminimizzaw l-ispejjeż ekonomiċi, bħall-qgħad, b’reazzjoni għax-xokkijiet. Biex fis-suq uniku jkun hemm aktar integrazzjoni għall-oġġetti u s-servizzi, jeħtieġ li jitneħħew ir-restrizzjonijiet kollha mhux meħtieġa li fadal, jissaħħu l-mekkaniżmi ta’ sorveljanza tas-suq u jittieħdu miżuri biex tiġi ggarantita l-kapaċità amministrattiva meħtieġa sabiex jitwettqu tali objettivi.
               
            
                  (13)
               
               
                  Ir-riformi u l-investiment li jtejbu l-integrazzjoni u t-tranżizzjonijiet fis-suq tax-xogħol, b’attenzjoni partikolari għall-impjiegi diġitali u ekoloġiċi, huma essenzjali biex tiżdied ir-reżiljenza ekonomika u soċjali u jiġi appoġġat l-irkupru. Il-miżuri nazzjonali u tal-Unjoni immedjatament meħuda kontra l-kriżi illimitaw l-impatt ekonomiku u soċjali negattiv fuq il-ħaddiema. Fl-istess ħin, għadd ta’ riformi li ilhom għaddejjin issa saru saħansitra aktar urġenti: politiki attivi effettivi tas-suq tax-xogħol, inkluż appoġġ individwalizzat; it-titjib tal-kwalità u l-inklużività tas-sistemi tal-edukazzjoni u t-taħriġ biex jissaħħu l-eżiti edukattivi minn età bikrija; miżuri vigorużi ta’ taħriġ mill-ġdid u titjib tal-ħiliet, u investiment fl-edukazzjoni u t-taħriġ għall-adulti u fi pjattaformi ta’ tagħlim online; l-indirizzar ta’ nuqqasijiet fil-qasam ta’ ħiliet; u tiżjid tal-prospetti ta’ impjieg tal-aktar segmenti vulnerabbli tal-popolazzjoni attiva, inklużi ż-żgħażagħ u l-persuni qiegħda fit-tul, kif ukoll l-eliminazzjoni tad-disparitajiet bejn is-sessi. It-trawwim tal-ħolqien ta’ impjiegi ta’ kwalità, u t-titjib tal-kondizzjonijiet tax-xogħol, b’mod partikolari billi jiġu żgurati pagi minimi adegwati u jiġu indirizzati s-segmentazzjoni tas-suq tax-xogħol u l-ostakli għall-mobbiltà tal-forza tax-xogħol, huma kruċjali biex jiġi appoġġat irkupru sostenibbli u inklużiv. Id-djalogu soċjali u n-negozjar kollettiv għandhom rwol importanti fit-tfassil u fl-implimentazzjoni b’suċċess tal-politiki.
               
            
                  (14)
               
               
                  L-aċċess għal sistemi tas-saħħa u tal-protezzjoni soċjali adegwati, inklużivi u sostenibbli, li jiffunzjonaw bħala stabbilizzaturi awtomatiċi matul il-kriżi tal-COVID-19, huwa importanti għar-reżiljenza ekonomika u soċjali. L-aċċess għal dawk is-sistemi jgħin biex jinżammu koeżjoni soċjali, standards ta’ għajxien deċenti u saħħa tajba tal-popolazzjoni, li huwa fundamentali għal ekonomija tax-xogħol produttiva, tul iċ-ċiklu ekonomiku kollu u jindirizza l-faqar u l-esklużjoni soċjali. Jeħtieġ li l-investimenti li jappoġġaw riformi fil-qasam tas-saħħa u sistemi reżiljenti tas-saħħa jibqgħu prijorità għall-Istati Membri. L-implimentazzjoni tal-Pilastru Ewropew tad-Drittijiet Soċjali, proklamat mill-Parlament Ewropew, il-Kunsill u l-Kummissjoni fl-2017, hija essenzjali biex tiggwida l-politiki. Quddiem il-kriżi tal-COVID-19 saret aktar u aktar importanti l-ħtieġa li tiġi żgurata protezzjoni soċjali adegwata li tkopri lil kulħadd, kemm f’termini ta’ kura tas-saħħa ta’ kwalità u ta’ kura fit-tul, u f’termini ta’ sostituzzjoni tad-dħul għall-ħaddiema kollha inklużi dawk b’kuntratti atipiċi u dawk li jaħdmu għal rashom. Ħafna Stati Membri adottaw appoġġ għal dħul temporanju u miżuri ta’ assistenza soċjali favur gruppi vulnerabbli bi dħul baxx ħafna u ħaddiema li mhumiex intitolati għall-benefiċċji tal-qgħad. Ittieħdu miżuri fir-rigward ta’ benefiċċji, kondizzjonijiet ta’ eliġibbiltà u servizzi in natura addizzjonali. Hemm bżonn li l-adegwatezza u l-kopertura tas-sistemi ta’ protezzjoni soċjali jissaħħu b’mod li jiżgura s-sostenibbiltà fit-tul tal-finanzi pubbliċi u l-ġustizzja interġenerazzjonali.
               
            
                  (15)
               
               
                  Inkiseb progress sinifikanti f’dawn l-aħħar snin, iżda r-riperkussjonijiet ekonomiċi tal-kriżi tal-COVID-19 tefgħu pressjoni ġdida fuq is-settur finanzjarju. Il-banek taż-żona tal-euro iffaċċaw il-kriżi attwali b’kapaċitajiet ta’ assorbiment tat-telf li huma aktar b’saħħithom minn qabel il-bidu tal-kriżi finanzjarja dinjija. Flimkien mal-miżuri ta’ politika monetarja u fiskali, dan evita li l-kondizzjonijiet tal-finanzjament tas-suq jsiru stretti, wara l-fażi inizjali tal-kriżi, u żgura li jitkompla l-għoti ta’ kreditu lis-settur privat. Il-kriżi x’aktarx li tpoġġi aktar pressjoni fuq il-livelli ta’ profittabbiltà diġà baxxi tal-banek u l-proporzjonijiet ta’ self improduttiv. Dawn l-iżviluppi jistgħu jfixklu l-għoti ta’ kreditu lill-ekonomija, li huwa essenzjali għall-irkupru. L-iżvilupp ta’ swieq sekondarji għal self improduttiv, l-użu effiċjenti ta’ kumpaniji nazzjonali tal-immaniġġjar tal-assi, fejn ikun adatt, u r-riforma tal-oqfsa ta’ regoli dwar l-insolvenza huma partikolarment importanti biex isir progress f’dan il-qasam, flimkien mal-indirizzar tal-kwistjonijiet strutturali ta’ profittabbiltà baxxa. L-interventi rapidi u mdaqqsa ta’ politika appoġġaw il-fiduċja u għenu biex tiġi ppreservata l-istabbiltà makrofinanzjarja. L-iskemi ta’ garanzija fuq is-self tal-gvern jgħinu biex ikun sostnut il-kreditu għall-ekonomija, jipproteġu lill-kumpaniji u jimmitigaw iċ-ċirkwiti ta’ feedback mas-settur bankarju, iżda wkoll jikkostitwixxu obbligazzjonijiet kontinġenti għall-baġits tal-Istati Membri. L-estensjoni tal-moratorji fir-rigward tal-insolvenza u t-tolleranza tas-self improduttiv jirrikjedu li jinstab bilanċ diffiċli bejn li jiġi żgurat appoġġ kontinwu għal ditti vijabbli u r-riskju ta’ allokazzjoni ħażina ta’ fondi, iż-żieda fit-telf taħt fallimenti potenzjali u inqas ċarezza fir-rigward tal-kwalità kreditizja sottostanti.
               
            
                  (16)
               
               
                  It-tlestija tal-istruttura tal-UEM tibqa’ essenzjali. Il-mili tal-lakuni li fadal jista’ jkompli jżid l-istabbiltà u r-reżiljenza taż-żona tal-euro u konsegwentement isaħħaħ ir-rwol internazzjonali tal-euro, li baqa’ ġeneralment stabbli f’dawn l-aħħar snin. Jenħtieġ li passi ulterjuri jqisu t-tagħlimiet meħuda mir-rispons komprensiv tal-politika ekonomika tal-Ewropa għall-kriżi tal-COVID-19. Lil hinn mill-effett ta’ stabbilizzazzjoni tiegħu fuq perjodu qasir u r-rwol tiegħu fl-appoġġ għall-irkupru, in-Next Generation EU għandu l-potenzjal li jħalli impatt fuq l-UEM fuq perjodu itwal billi jistimula investimenti li jsaħħu t-tkabbir u riformi strutturali u jżid ir-reżiljenza taż-żona tal-euro għal xokkijiet futuri. Il-ħruġ imdaqqas ta’ dejn iddenominat f’euro, inklużi bonds ekoloġiċi u soċjali, ser iżid il-profondità u l-likwidità fis-suq għal titoli ta’ dejn, iddenominati f’euro, ta’ kwalità għolja, u jista’ jikkontribwixxi għat-tisħiħ tar-rwol internazzjonali tal-euro. Madankollu, għad hemm elementi importanti nieqsa fl-UEM, bħal Unjoni Bankarja kompluta u Unjoni tas-Swieq Kapitali approfondita. It-tisħiħ tal-Unjoni Bankarja jibqa’ kruċjali. Dan jitlob li titkompla l-ħidma, mingħajr dewmien u bl-istess livell ta’ ambizzjoni, fuq l-elementi kollha, inklużi dawk diskussi fil-Grupp ta’ Ħidma ta’ Livell Għoli dwar Skema Ewropea ta’ Assigurazzjoni tad-Depożiti, fuq bażi konsenswali. Il-proċediment bil-pakkett ta’ riformi tal-Mekkaniżmu Superviżorju Ewropew u, fid-dawl tal-progress li sar fit-tnaqqis tar-riskju u tal-miżuri ulterjuri deskritti fid-dikjarazzjoni tal-Grupp tal-Euro tat-30 ta’ Novembru 2020, l-avvanz tad-dħul fis-seħħ tal-garanzija ta’ kontinġenza komuni għall-Fond Uniku ta’ Riżoluzzjoni, stabbilit mir-Regolament (UE) Nru 806/2014 tal-Parlament Ewropew u tal-Kunsill (10), sal-bidu tal-2022, jimmarka pass importanti ieħor lejn it-tlestija tal-Unjoni Bankarja u t-tisħiħ tal-UEM. Jenħtieġ li ssir aktar ħidma fuq soluzzjonijiet biex jingħelbu l-limitazzjonijiet fl-istruttura attwali għall-forniment ta’ likwidità f’riżoluzzjoni. L-approfondiment tal-Unjoni tas-Swieq Kapitali huwa prijorità ewlenija, kif muri mill-pjan ta’ azzjoni l-ġdid ta’ Settembru 2020. UEM b’saħħitha u reżiljenti ser tkun importanti wkoll biex jissaħħaħ ir-rwol internazzjonali tal-euro u tiġi żgurata l-awtonomija ekonomika u finanzjarja tal-Unjoni, kif deskritt fil-Komunikazzjoni tal-Kummissjoni tad-19 ta’ Jannar 2021 intitolata “Is-sistema ekonomika u finanzjarja Ewropea: it-trawwim tal-ftuħ, tas-saħħa u tar-reżiljenza”, b’rispett sħiħ għas-suq intern tal-Unjoni u b’approċċ miftuħ u trasparenti lejn l-Istati Membri li mhumiex fiż-żona tal-euro,
               
            B’DAN JIRRAKKOMANDA li l-Istati Membri taż-żona tal-euro jieħdu azzjoni, individwalment, inkluż permezz tal-pjanijiet tagħhom ta’ rkupru u reżiljenza, u kollettivament fil-Grupp tal-Euro, fil-perijodu 2021–2022 biex:
      
                  (1)
               
               
                  tiġi żgurata pożizzjoni ta’ politika li tappoġġa l-irkupru mill-kriżi tal-COVID-19. Minħabba li għadha tippersisti l-emerġenza tas-saħħa, jiġu adottati politiki fiskali li jibqgħu jagħtu appoġġ fl-Istati Membri kollha taż-żona tal-euro matul is-sena 2021 kollha. Jiġu adottati miżuri ta’ politika li jkunu mfassla ad hoc għaċ-ċirkostanzi speċifiċi għall-pajjiż u jkunu f’waqthom, temporanji u mmirati. Titkompla l-koordinazzjoni tal-azzjonijiet biex jindirizzaw b’mod effettiv il-pandemija tal-COVID-19, isostnu l-ekonomija u jappoġġaw irkupru sostenibbli. Meta l-kondizzjonijiet epidemjoloġiċi u ekonomiċi jippermettu, jitneħħew gradwalment il-miżuri ta’ emerġenza filwaqt li jiġi kkontrastat l-impatt soċjali u fuq is-suq tax-xogħol tal-kriżi. Jiġu segwiti politiki fiskali li jimmiraw lejn il-kisba ta’ pożizzjonijiet fiskali prudenti fuq perjodu medju ta’ żmien u li jiżguraw is-sostenibbiltà tad-dejn, filwaqt li jsaħħu l-investiment. Jitwettqu riformi li jsaħħu l-kopertura, l-adegwatezza, u s-sostenibbiltà tas-sistemi tas-saħħa u tal-protezzjoni soċjali għal kulħadd. Tingħata attenzjoni partikolari lill-kwalità tal-miżuri baġitarji. Isir titjib fl-oqfsa ta’ regoli tal-akkwist pubbliku u tal-ġestjoni tal-finanzi pubbliċi, inkluż b’mod partikolari fl-oqfsa ta’ investiment u fl-użu ta’ għodod ta’ bbaġitjar ekoloġiku. Jintużaw reviżjonijiet tal-infiq biex in-nefqa pubblika tkun iffukata aħjar fuq il-ħtiġijiet ta’ rkupru u ta’ reżiljenza.
               
            
                  (2)
               
               
                  isir aktar titjib fil-konverġenza, fir-reżiljenza u fit-tkabbir sostenibbli u inklużiv. Jiġi mmitigat ir-riskju ta’ aktar diverġenza, u jissaħħu r-reżiljenza ekonomika u dik soċjali fiż-żona tal-euro billi jibqgħu jiġu indirizzati l-isfidi strutturali, billi jiġu implimentati riformi li jsaħħu l-produttività u l-impjiegi, tiġi żgurata riallokazzjoni bla xkiel tar-riżorsi u jsir titjib fil-funzjonament tas-swieq u fl-amministrazzjoni pubblika, billi jiżdied il-livell ta’ investiment pubbliku u billi jitrawwem l-investiment privat biex jappoġġa rkupru ġust u inklużiv li jkun konsistenti mat-tranżizzjonijiet ekoloġiċi u diġitali. Jiġi integrat aktar is-suq uniku, inkluż is-suq uniku diġitali, għall-oġġetti u s-servizzi billi jitneħħew ir-restrizzjonijiet bla bżonn, tiżdied is-sorveljanza tas-suq u tiġi garantita biżżejjed kapaċità amministrattiva. Jiġu żgurati politiki attivi effettivi tas-suq tax-xogħol u appoġġ għat-tranżizzjonijiet tal-impjiegi, b’mod partikolari lejn ekonomija ekoloġika u diġitali. Jitrawmu kondizzjonijiet tax-xogħol ġusti, tiġi indirizzata s-segmentazzjoni tas-suq tax-xogħol u tissaħħaħ l-inklużjoni. Jiġi żgurat l-involviment effettiv tas-sħab soċjali fit-tfassil tal-politika, u jissaħħu d-djalogu soċjali u n-negozjar kollettiv. Jissaħħu s-sistemi inklużivi ta’ edukazzjoni u taħriġ u l-investiment fil-ħiliet, filwaqt li jiġi indirizzat in-nuqqas ta’ ħiliet. Titkompla l-ħidma fil-qafas tal-Kunsill dwar soluzzjoni globali bbażata fuq il-konsensus biex jiġu indirizzati l-isfidi fir-rigward tat-taxxa li jirriżultaw mid-diġitalizzazzjoni tal-ekonomija fi ħdan il-qafas Inklużiv tal-OECD dwar l-Erożjoni tal-Bażi u t-Trasferiment tal-Profitti, bl-istennija li jintlaħaq qbil sa nofs l-2021 f’dak il-forum. Jingħata sehem fil-ħidma preparatorja rilevanti fuq it-triq ’il quddiem sabiex jiġu indirizzati dawk l-isfidi fir-rigward tat-taxxa li jirriżultaw mill-ekonomija diġitali, inkluż fin-nuqqas ta’ konsensus internazzjonali sa nofs l-2021. Isir aktar progress fil-ġlieda kontra l-ippjanar aggressiv fir-rigward tat-taxxa, jitnaqqas il-porzjon tat-taxxa u tiġi appoġġata bidla lejn l-ipprezzar tal-karbonju u t-tassazzjoni ambjentali.
               
            
                  (3)
               
               
                  jissaħħu l-oqfsa istituzzjonali nazzjonali. Jitwettqu u jiġu implimentati b’mod bikri riformi li jindirizzaw l-ostakli għall-investiment u li jiżguraw l-użu effiċjenti u f’waqtu tal-fondi tal-Unjoni, inkluż permezz tal-Faċilità għall-Irkupru u r-Reżiljenza. Jissaħħu l-effettività u d-diġitalizzazzjoni tal-amministrazzjoni pubblika, inklużi s-sistemi tal-ġustizzja u tas-saħħa, kif ukoll tas-servizzi pubbliċi tal-impjiegi. Jitnaqqas il-piż amministrattiv għad-ditti u jittejjeb l-ambjent tan-negozju. Jitkompla t-titjib fl-oqfsa għall-ġlieda kontra l-frodi u l-korruzzjoni u għall-prevenzjoni tal-ħasil tal-flus u tal-finanzjament tat-terroriżmu. Jiġu promossi azzjonijiet konkreti biex iżidu l-effiċjenza, l-effettività u l-proporzjonalità tal-oqfsa ta’ regoli dwar l-insolvenza, biex jiġu eliminati l-iskoperturi improduttivi u tiġi żgurata allokazzjoni effiċjenti tal-kapital.
               
            
                  (4)
               
               
                  tiġi żgurata l-istabbiltà makrofinanzjarja. Jinżammu, sakemm ikunu meħtieġa, il-kanali ta’ kreditu għall-ekonomija u l-miżuri biex jiġu appoġġati l-kumpaniji vijabbli matul l-emerġenza tal-kriżi bla preċedent tal-COVID-19. Jinżammu karti tal-bilanċ sodi tas-settur bankarju, inkluż billi jibqa’ jiġi indirizzat is-self improduttiv permezz ta’, fost l-oħrajn, l-iżvilupp ta’ swieq sekondarji għal self improduttiv.
               
            
                  (5)
               
               
                  titlesta l-UEM u jissaħħaħ ir-rwol internazzjonali tal-euro. Isir progress fl-approfondiment tal-UEM biex tiżdied ir-reżiljenza taż-żona tal-euro billi titlesta l-Unjoni Bankarja, billi titkompla l-ħidma, mingħajr dewmien, u bl-istess livell ta’ ambizzjoni, fuq l-elementi kollha, inklużi dawk diskussi fil-Grupp ta’ Ħidma ta’ Livell Għoli dwar Skema Ewropea ta’ Assigurazzjoni tad-Depożiti, u bl-approfondiment tal-Unjoni tas-Swieq Kapitali, kif ukoll permezz ta’ appoġġ għal inizjattivi li jimplimentaw finanzi diġitali, finanzi għall-konsumatur u politiki finanzjarji sostenibbli. Issir aktar ħidma fuq soluzzjonijiet biex jingħelbu l-limitazzjonijiet fl-istruttura attwali għall-forniment tal-likwidità f’riżoluzzjoni u fuq it-tisħiħ tal-qafas regolatorju u superviżorju tal-Unjoni, inkluż billi jiġu żgurati superviżjoni u infurzar konsistenti u effettivi tar-regoli għall-ġlieda kontra l-ħasil tal-flus.
               
            Jenħtieġ li l-passi ulterjuri fl-approfondiment tal-UEM jieħdu kont tat-tagħlimiet meħuda mir-rispons komprensiv tal-politika ekonomika tal-Unjoni għall-kriżi tal-COVID-19. Il-progress fl-approfondiment tal-UEM, b’rispett sħiħ tas-suq intern tal-Unjoni u segwit b’approċċ miftuħ u trasparenti lejn l-Istati Membri li mhumiex fiż-żona tal-euro, ser jikkontribwixxi għat-tisħiħ tar-rwol internazzjonali tal-euro u jippromwovi l-interessi ekonomiċi tal-Unjoni globalment.
      
         Magħmul fi Brussell, it-13 ta’ Lulju 2021.
         
            
               Għall-Kunsill
            
            
               Ministru għall-Finanzi
            
            Andrej ŠIRCELJ
         
      
      
         (1)  ĠU L 209, 2.8.1997, p. 1.
      
         (2)  ĠU L 306, 23.11.2011, p. 25.
      
         (3)  Ir-Regolament (UE) 2021/241 tal-Parlament Ewropew u tal-Kunsill tat-12 ta’ Frar 2021 li jistabbilixxi l-Faċilità għall-Irkupru u r-Reżiljenza (ĠU L 57, 18.2.2021, p. 17).
      
         (4)  Ir-Regolament tal-Kunsill (UE) 2020/672 tad-19 ta’ Mejju 2020 dwar l-istabbiliment ta’ Strument Ewropew għal appoġġ temporanju biex jittaffew ir-riskji ta’ qgħad f’emerġenza (SURE) wara t-tifqigħa tal-COVID-19 (ĠU L 159, 20.5.2020, p. 1).
      
         (5)  Ir-Regolament (UE) 2020/460 tal-Parlament Ewopew u tal-Kunsill tat-30 ta’ Marzu 2020 li jemenda r-Regolamenti (UE) Nru 1301/2013, (UE) Nru 1303/2013 u (UE) Nru 508/2014 fir-rigward ta’ miżuri speċifiċi biex jiġu mmobilizzati investimenti fis-sistemi tal-kura tas-saħħa tal-Istati Membri u f’setturi oħra tal-ekonomiji tagħhom b’reazzjoni għat-tifqigħa COVID-19 (Inizjattiva ta’ Investiment b’Reazzjoni għall-Coronavirus) (ĠU L 99, 31.3.2020, p. 5).
      
         (6)  Ir-Regolament (UE) 2020/558 tal-Parlament Ewropew u tal-Kunsill tat-23 ta’ April 2020 li jemenda r-Regolamenti (UE) Nru 1301/2013 u (UE) Nru 1303/2013 rigward miżuri speċifiċi biex tingħata flessibbiltà eċċezzjonali għall-użu tal-Fondi Strutturali u ta’ Investiment Ewropej b’reazzjoni għat-tifqigħa ta’ COVID-19 (ĠU L 130, 24.4.2020, p. 1).
      
         (7)  Id-Deċiżjoni (UE) 2020/440 tal-Bank Ċentrali Ewropew tal-24 ta’ Marzu 2020 dwar programm temporanju ta’ xiri ta’ emerġenza fil-każ ta’ pandemija (BĊE/2020/17) (ĠU L 91 25.3.2020, p. 1).
      
         (8)  Id-Deċiżjoni (UE) 2016/948 tal-Bank Ċentrali Ewropew tal-1 ta’ Ġunju 2016 dwar l-implimentazzjoni tal-programm ta’ xiri mis-settur korporattiv (BĊE/2016/16) (ĠU L 157, 15.6.2016, p. 28).
      
         (9)  Id-Direttiva (UE) 2019/1023 tal-Parlament Ewropew u tal-Kunsill tal-20 ta’ Ġunju 2019 dwar oqfsa ta’ ristrutturar preventiv, dwar il-ħelsien mid-dejn u l-iskwalifiki, u dwar miżuri sabiex tiżdied l-effiċjenza tal-proċeduri li jikkonċernaw ir-ristrutturar, l-insolvenza u l-ħelsien mid-dejn, u li temenda d-Direttiva (UE) 2017/1132 (Direttiva dwar ir-ristrutturar l-insolvenza) (ĠU L 172, 26.6.2019, p.18).
      
         (10)  Ir-Regolament (UE) Nru 806/2014 tal-Parlament Ewropew u tal-Kunsill tal-15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU L 225 30.7.2014, p. 1).